CELEX: 32018D1213(01)
Language: hu
Date: 2018-12-06 00:00:00
Title: A Bizottság végrehajtási határozata (2018. december 6.) egy elnevezés bejegyzése iránti, az 1151/2012/EU európai parlamenti és tanácsi rendelet 49. cikke szerinti kérelemnek az Európai Unió Hivatalos Lapjában történő közzétételéről – „Странджански манов мед” (Strandzhanski manov med)/”Maнов мед от Странджа” (Manov med ot Strandzha) (OEM)

13.12.2018   
               
               
                  HU
               
               
                  Az Európai Unió Hivatalos Lapja
               
               
                  C 449/11
               
            
         A BIZOTTSÁG VÉGREHAJTÁSI HATÁROZATA
         (2018. december 6.)
         egy elnevezés bejegyzése iránti, az 1151/2012/EU európai parlamenti és tanácsi rendelet 49. cikke szerinti kérelemnek az Európai Unió Hivatalos Lapjában történő közzétételéről
         „Странджански манов мед” (Strandzhanski manov med)/”Maнов мед от Странджа” (Manov med ot Strandzha) (OEM)
         (2018/C 449/04)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 50. cikke (2) bekezdésének a) pontjára,
         mivel:
         
                     (1)
                  
                  
                     Bulgária az 1151/2012/EU rendelet 49. cikkének (4) bekezdésével összhangban a „Странджански манов мед” (Strandzhanski manov med)/”Maнов мед от Странджа” (Manov med ot Strandzha) elnevezés oltalmára irányuló kérelmet nyújtott be a Bizottsághoz.
                  
               
                     (2)
                  
                  
                     A Bizottság az 1151/2012/EU rendelet 50. cikkének megfelelően megvizsgálta a kérelmet, és arra a következtetésre jutott, hogy az megfelel a szóban forgó rendeletben meghatározott feltételeknek.
                  
               
                     (3)
                  
                  
                     Annak érdekében, hogy az 1151/2012/EU rendelet 51. cikke szerint lehetőség legyen felszólalásra, az említett rendelet 50. cikke (2) bekezdése a) pontjának megfelelően az Európai Unió Hivatalos Lapjában közzé kell tenni a „Странджански манов мед” (Strandzhanski manov med)/”Maнов мед от Странджа” (Manov med ot Strandzha) elnevezéshez tartozó egységes dokumentumot és a termékleírás közzétételére való hivatkozást,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Странджански манов мед” (Strandzhanski manov med)/”Maнов мед от Странджа” (Manov med ot Strandzha) (OEM) elnevezéshez tartozó, az 1151/2012/EU rendelet 50. cikke (2) bekezdésének a) pontjában említett egységes dokumentumot és az ugyanott említett, a termékleírás közzétételére vonatkozó hivatkozást e határozat melléklete tartalmazza.
            Az 1151/2012/EU rendelet 51. cikkével összhangban e határozat közzététele jogot keletkeztet arra, hogy az e cikk első bekezdésében említett elnevezés bejegyzése ellen e határozatnak az Európai Unió Hivatalos Lapjában való közzététele időpontjától számított három hónapon belül kifogást emeljenek.
         
         
            Kelt Brüsszelben, 2018. december 6-án.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 343., 2012.12.14., 1. o.
         
      
      
         
            MELLÉKLET
            EGYSÉGES DOKUMENTUM
            
               ‘СТРАНДЖАНСКИ МАНОВ МЕД’ (STRANDZHANSKI MANOV MED)/‘MAНОВ МЕД ОТ СТРАНДЖА’ (MANOV MED OT STRANDZHA)
            
            
               EU-szám: PDO-BG-02306 – 2017.4.12.
            
            
               OEM ( X ) OFJ ( )
            
            1.   Elnevezés(ek)
            
            ‘Странджански манов мед’ (Strandzhanski manov med)/‘Maнов мед от Странджа’ (Manov med ot Strandzha)
            2.   Tagállam vagy harmadik ország
            
            Bulgária
            3.   A mezőgazdasági termék vagy élelmiszer leírása
            
            3.1.   
                  A termék típusa
               
            
            1.4. osztály: Egyéb állati eredetű termékek (tojás, méz, különböző tejtermékek a vaj kivételével stb.)
            3.2.   
                  Az 1. pontban szereplő elnevezéssel jelölt termék leírása
               
            
            A „Strandzhanski manov med” mézelő méhek által az élő növényi részek nedvéből és növényi nedvet szívó rovarok által kiválasztott nedvekből előállított méz. A méhek a növényi nedveket összegyűjtik, saját különleges anyagaikkal keverik, tárolják, dehidratálják, és lépekben raktározzák, míg azok a 4. pontban említett földrajzi területen mézzé érnek. A „Strandzhanski manov med” elnevezésű termék bizonyos rovarok által kiválasztott mézharmatból és a tölgyfa makkjának nedvéből készül, mely alapanyagokat a méhek gyűjtik össze.
            
               Érzékszervi jellemzők:
            
            Megjelenés: átlátszatlan, kissé opálfényű, méhálca vagy egyéb mechanikus pép nyomait nem tartalmazza, és erjedés jelét nem mutatja.
            Szín: barnától vagy sötétbarnától feketéig terjedő szín, zöldes árnyalattal. Kristályosodás után a szín világosbarnára vagy szürkére változhat.
            Állag: sűrű, nyúlós, félig kristályos vagy kristályos massza.
            Íz: édes, enyhén savanykás, keserű jegyekkel.
            Illat: pirított gyümölcs és karamella.
            
               A méz összetételére vonatkozó követelmények:
            
            
               Fizikai és kémiai jellemzők:
            
            
                        Fruktóz- és glükóztartalom
                     
                     
                        legalább 45 g/100 g
                     
                  
                        Szacharóztartalom
                     
                     
                        legfeljebb 5 g/100 g
                     
                  
                        Nedvességtartalom
                     
                     
                        legfeljebb 19 %
                     
                  
                        Vízben nem oldódó tartalom
                     
                     
                        legfeljebb 0,1  g/100 g
                     
                  
                        Elektromos vezetőképesség
                     
                     
                        legalább 0,95  mS/cm
                     
                  
                        Szabadsavtartalom
                     
                     
                        legfeljebb 50 milliekvivalens/1 000  g
                     
                  
                        Diasztázaktivitás
                     
                     
                        12 feletti a Schade-skála szerint a kész mézben
                     
                  
                        Hidroxi-metil-furfurol-tartalom
                     
                     
                        legfeljebb 10 mg/kg a kész mézben
                     
                  A „Strandzhanski manov med” mézet elsősorban nagy elektromos vezetőképessége különbözteti meg a nektárméztől; ez az elektromos vezetőképesség a méz magas mikrotápanyag-tartalmának köszönhető: kálium (1 568–1 676 mg/kg), magnézium (149–169 mg/kg), lítium (0,11–0,33 mg/kg), mangán (34–51 mg/kg) és antioxidánsok: fenoltartalom (56–165 mg/kg). Nagy mennyiségben tartalmaz melezitózt (4–11 %) és erlózt. Megkülönböztető jellemzője ezenkívül a kvercitol és a kesztóz jelenléte. A „Strandzhanski manov med” további sajátossága, hogy mézharmatra jellemző elemeket (HDE), nevezetesen gombaspórákat, konidiát, hifákat stb. tartalmaz, amelyek a különleges előállítási és begyűjtési eljárás eredményei.
            
               Virágpor-összetétel:
            
            A „Strandzhanski manov med” változatos botanikai eredetű pollent tartalmazó mézharmat méz. A Sztrandzsa hegység gazdag növényvilágát többek között az alábbi fajok alkotják: Trifolium (fehérhere), Vicia (tavaszi bükköny), Lotus (Lotus corniculatus), Tilia (hárs), Echium (Boraginaceae család), Rubus, Matricaria (Asteraceae család), Daucus (Umbelliferae), Potentilla (Rosaceae), Paliurus, Dorycnium (Fabaceae család), Brassicaceae, Clematis (Clematitis vitalba), Cistus (zsályalevelű szuhar, rózsaszín virágú szuhar), Plantago és Chenopodiaceae.
            A „Strandzhanski manov med” virágpor-összetételét a Sztrandzsa régió sajátos, Bulgáriában máshol fel nem lelhető növényvilága befolyásolja. A következő növényekről van szó: Ophrys reinholdii, Verbascum bugulifolium, Teucrium lamiifolium, babérlevelű szuhar, Hypericum androsaemum, Stachys thracica és Epimedium pubigerum. A méz virágpor-összetételére emellett harmadidőszaki maradványnövények (olyan fajok, amelyek a harmadidőszakban nagy számban éltek a Sztrandzsa régióban) is hatással vannak, például a Cicer montbretii, az Erica arborea, a naspolya, a csarab, a zsályalevelű szuhar és a Hypericum calycinum.
            Ezek közül hét Európában csak a Sztrandzsa régióban és a Kaukázusban él: Ilex colchica, Daphne pontica, kaukázusi áfonya, Rhododendron ponticum, sztrandzsai tölgy, Veronica turrilliana és Quercus polycarpa.
            3.3.   
                  Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)
               
            
            A méheket a mézgyűjtés ideje alatt nem szabad etetni. A méhek etetése tavasszal lehetséges, valamint mézpergetés után, a tél beköszönte előtt olyan mennyiségben, amely a kaptár téli túlélését biztosító tartalékok kialakulásához szükséges. A kaptárak cukorral, cukorlepénnyel és cukorsziruppal táplálhatók. A méhek a saját maguk által előállított mézzel is táplálhatók. A termelőknek biztosítaniuk kell, hogy a téli tartalékok ne kerüljenek bele a többletmézbe („Strandzhanski manov med”).
            3.4.   
                  Az előállítás azon műveletei, amelyeket a meghatározott földrajzi területen kell elvégezni
               
            
            A „Strandzhanski manov med” mézet a Sztrandzsa hegység tölgyerdeiben található (főleg helyhez kötött) méhészetekben készítik, amelyeknek a meghatározott földrajzi területen kell lenniük. A „Strandzhanski manov med” mézet június, július és augusztus hónapban készítik. A méhcsaládoknak egész évben a meghatározott földrajzi területen kell lenniük.
            A „Strandzhanski manov med” a következőképpen készül:
            
                        1.
                     
                     
                        a lezárt kaptárkeretek helyszínre szállítása;
                     
                  
                        2.
                     
                     
                        a lép fedelének eltávolítása és a lép pergetése;
                     
                  
                        3.
                     
                     
                        szűrés és tárolásra alkalmas tartályokba történő öntés;
                     
                  
                        4.
                     
                     
                        a kész méztartályok raktárba szállítása.
                     
                  A termék minőségének megőrzése és a nyomonkövethetőség teljeskörű biztosítása érdekében az előállítás valamennyi szakaszának a meghatározott földrajzi területen kell történnie.
            3.5.   
                  A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok
               
            
            A termék jó minőségének és teljes nyomonkövethetőségének biztosítása érdekében a méz csomagolását a 4. pontban meghatározott földrajzi területen végzik, legfeljebb 1 500 grammos kiszerelésben.
            A „Strandzhanski manov med” minőségének biztosítása és különösen érzékszervi, fizikai és kémiai jellemzőinek megőrzése érdekében a csomagolást és a címkézést a meghatározott földrajzi területen kell elvégezni, mivel a termék új helyszínre történő szállítása során a termékminőséget befolyásolhatja a megnövekedett hőmérséklet. Minden műveletet a földrajzi területen kell elvégezni, hogy megelőzhető legyen a szóban forgó oltalom alatt álló eredetmegjelöléssel nem rendelkező, más típusú mézzel való keveredés, valamint, hogy megakadályozható legyen az idegen szagok átvétele. A „Strandzhanski manov med” a csomagolás céljából nem vihető ki a földrajzi területről, mert higroszkopikus jellegű, éppen ezért a terméket rendkívül fontos védeni a nedvességtől, amely rontja annak érzékszervi, fizikai és kémiai jellemzőit.
            A „Strandzhanski manov med” mézet tilos ömlesztve értékesíteni.
            3.6.   
                  A bejegyzett elnevezést viselő termék címkézésére vonatkozó egyedi szabályok
               
            
            —
            4.   A földrajzi terület tömör meghatározása
            
            A „Strandzhanski manov med” mézet a következő községekben készítik: Szozopol, Primorszko, Carevo, Malko Tarnovo és Szredec.
            5.   Kapcsolat a földrajzi területtel
            
            5.1.   
                  A földrajzi terület sajátosságai
               
            
            A földrajzi terület a Sztrandzsa hegységre terjed ki, éghajlata nedves kontinentális vagy óceáni. A régiót ezenkívül enyhe hőmérsékleti értékek, tavasszal és nyáron gyakori, néha késő délelőttig megmaradó köd, valamint magas páratartalom jellemzik. Ezek a körülmények elősegítik a rovarok által a levélzetről gyűjtött növényi nedvek felbomlását. A gyenge köd biztosítja, hogy a nedvességcseppek ne vesszenek el, sűrű köd esetén ugyanis ezeknek a cseppeknek növekszik az átmérőjük és lehullanak a levélről. Az éghajlati tényezők – tengeri eredetű páradús levegő a hegyek közelében, nagy esők nélkül, viszonylag meleg klíma szélsőséges hőmérsékletek nélkül, továbbá a tenger és a tölgyerdők közelsége – együttesen kiváló feltételeket nyújtanak a mézharmatot előállító rovaroknak: a levéltetveknek (Lachnus roboris, L. pallipes, Monelliopsis caryae, Tuberculatus (Tuberculloides) querceus és T. annulatus), a tölgymakkormányosnak (Lachnus roboris, L. pallipes, Monelliopsis caryae, Tuberculatus (Tuberculloides) querceus és T. annulatus) és a gesztenyemolynak (Cydia Splendana).
            A hegyvidék különleges földrajzi elhelyezkedése – három nagy vízgyűjtő medencéhez, a Fekete-, az Égei- és a Márvány-tengerhez való közelsége – és az ebből következő éghajlati tényezők – viszonylag magas páratartalom és enyhe hőmérsékletek –, valamint a paleontológiai sajátosságok (a negyedidőszakban nem következett be jegesedés) olyan feltételeket teremtettek, amelyek a kontinensen egyedülálló botanikai összetételt eredményeztek. A nedves levegőnek a tengertől a Sztrandzsa régió belseje felé történő áramlását elősegítik a lekerekített hegygerincek, a mély szurdokok és folyóvölgyek. A több millió évvel ezelőtt, a harmadidőszakban Európa-szerte elterjedten élő növényvilág itt a mai napig fennmaradt.
            A Sztrandzsa régió flórája különbözik az európai növényi formációktól és nagyon hasonlatos a Kaukázus és Kis-Ázsia pontuszi flórájához: a pollenösszetétel-vizsgálat tanúsága szerint számos harmadidőszaki maradványnövényt és őshonos növényfajt foglal magában. A Sztrandzsa régióban sok a védett terület, a természetvédelmi övezet és a természetes élőhely, vagyis kedvező a környezet a mézelő méhek és a méhészet számára. A Sztrandzsa az EU öt kiemelt környezetvédelmi területe közé tartozik, és a Natura 2000 páneurópai ökológiai hálózat része. A régió növényzetét túlnyomó részben tölgy- és bükkerdők képezik, ezen belül a legnagyobb arányt a kocsánytalan tölgyből (Quercus petraea) álló erdők (47,8 %) és az olasz/magyar tölgyből (Q. frainetto) álló erdők (41,8 %) képviselik, amelyek ellátják tápanyaggal a mézharmatot előállító levéltetveket és ormányosbogarakat.
            A gyenge talajminőség – barna, fahéjszínű erdőtalaj és podzol jellegű sárgaföld – és az ipari tevékenység hiánya korlátozza a mezőgazdasági növények termesztését, amelyek virágzása hátrányosan hatna a méz minőségére.
            5.2.   
                  Emberi tényezők
               
            
            A méhészet mindig is közkedvelt tevékenység volt a Sztrandzsa régióban. Évszázadok óta megélhetési forrás, amint azt a 19. század végéről származó és a mai napig használatban lévő méhkasok és méhlakásként használt faodúk is tanúsítják. Ha csak mézharmatot kívánnak előállítani, a méhészek különösen a következő lépéseket végzik el:
            
               I. szakasz
            
            A méhek – főleg a lombos tölgyfákról – mézharmatot gyűjtenek, majd feldolgozzák, hogy érett „Strandzhanski manov med” mézet állítsanak elő belőle. A méhészek a fő virágzási időszak alatt kereteket és/vagy vázakat helyeznek a kaptárra, hogy a többletméz elválasztható legyen.
            
               II. szakasz
            
            Miután a méz kellően megérett a lépben, a lépet kiveszik a kasból, és átszállítják arra a helyre, ahol a pergetés történik.
            A pergetés után a mézet megszűrik, homogenizálják, és legalább 24 órán keresztül ülepítő tartályokban derítik.
            
               III. szakasz
            
            A mézet élelmiszertermékek tárolására szolgáló tartályokban tartják. A dekantálást, a csomagolást és a címkézést tiszta és arra alkalmas helyiségekben végzik. A kristályosodott mézet legfeljebb 42 °C hőmérsékletre melegítve folyékonnyá teszik – ez az a maximális hőmérséklet, amelyet a méz a begyűjtés során elér a kasban, és amelyen a diasztázaktivitás fennmarad.
            5.3.   
                  A termék sajátosságai
               
            
            A „Strandzhanski manov med” egyedisége elsősorban fizikai/kémiai jellemzőinek, virágpor-összetételének és érzékszervi jellemzőinek tulajdonítható.
            A „Strandzhanski manov med” egyik sajátossága, hogy a többi mézharmatmézhez viszonyítva különösen nagy az elektromos vezetőképessége, amely meghaladja a 0,95 mS/cm-t.
            A mézet nagy diasztázaktivitás jellemzi (amelynek oka, hogy gazdag enzimekben, mivel a nyersanyagok feldolgozását a levéltetvek és az ormányosbogarak már elvégezték), hidroxi-metil-furfurol-tartalma pedig alacsony.
            Ezek a sajátosságok a nagy kiterjedésű (a régió több mint 70 %-át borító) tölgyerdőknek köszönhetők, amelyek az enyhe hőmérsékletekkel és a magas páratartalommal együtt megteremtik a feltételeket a nagy levélfelületek létrejöttéhez, kedvező körülményeket biztosítva a levéltetvek és ormányosbogarak számára. A méhek az e rovarok által kiválasztott anyagokat és az élő növényi részek nedveit gyűjtik össze és alakítják mézzé.
            A „Strandzhanski manov med” virágpor-összetétele, amely olyan növények pollenjét is magában foglalja, amelyek csak a Sztrandzsa régióban találhatók meg (lásd a 3.2. pontot), megkülönbözteti ezt a mézet a máshol előállított mézektől, ami önmagában is közvetlen bizonyítéka a „Strandzhanski manov med” termék és a Sztrandzsa-hegység közötti kapcsolatnak. A virágpor-összetételre vonatkozó vizsgálatok lehetővé tették földrajzi markerek meghatározását – őshonos vagy harmadidőszaki maradványnövények –, amelyek a pollenspektrumban való jelenlétük vagy e jelenlét gyakorisága révén kijelölik a méz földrajzi határait a Sztrandzsa régióban.
            Különösen fontos, hogy a méhészetek egész évben a meghatározott földrajzi területen helyezkedjenek el, vagyis helyhez kötött jellegűek legyenek.
            A „Strandzhanski manov med” színe jóval sötétebb, aromája jellegzetes, íze pedig a nektármézhez képest enyhén savanykás-kesernyés.
            5.4.   
                  A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat
               
            
            A „Strandzhanski manov med” termék szorosan kötődik származási régiójához, ami a mézharmatot előállító levéltetvek és ormányosbogarak populációi közötti bioökológiai egymásrautaltság és egyensúly, a nagy kiterjedésű tölgy- és bükkerdőségek, valamint a jellemzően enyhe éghajlat eredménye. A helyi erdei vegetáció tápanyagokat biztosít a mézharmatot előállító rovaroknak, a Sztrandzsa régió jellegzetes enyhe klímája (elegendő páratartalom, mérsékelt hőmérsékletek, tavaszi és nyári ködök) pedig kedvez a mézharmat kiválasztásának és méhek általi összegyűjtésének. A Sztrandzsa régióban június, július és augusztus folyamán a méhek fő tápláléka a tölgy levelein található mézharmat. A mézharmatgyűjtés időszakában a Sztrandzsa régióban más bőséges nektárképző fajok – pl. akác- vagy hárspopulációk – nincsenek, amelyek a virágzásukkal a nektárméz és a harmatméz összekeveredését idéznék elő. A méhek számára tápanyagot biztosító mézharmat összetétele miatt a nektármézekhez viszonyítva ennek a méznek magasabb a mikrotápanyag- és antioxidáns-tartalma. A szín intenzitása és az íz enyhe savasságát és kesernyésségét a mézharmatban jelen lévő mikroflóra és a mézharmat gyűjtésének időszaka alakítja ki.
            A Sztrandzsa természeti terület védett státusza kizárja az intenzív gazdálkodást, és hozzájárul a termék tisztaságához. A Sztrandzsa régió növényföldrajza egyedülálló Európában. A Sztrandzsa régióra jellemző vagy csak ott megtalálható növények virágpora egyedülállóvá teszi a „Strandzhanski manov med” pollenspektrumát. A csak a Fekete-tenger déli partvidékén, a Sztrandzsától a Pontuszi hegységen át a Kaukázusig fellelhető őshonos pontuszi fajok között megtalálható a Rhododendron ponticum, a Daphne pontica és az Ilex colchica, amelyek hozzájárulnak a „Strandzhanski manov med” sajátos virágpor-jellemzőihez. Ez az egyedülálló vegetáció a méz érzékszervi jellemzőire és illatára is hatással van, alátámasztva a környezet és a termék közötti természetes kapcsolatot.
            
               Hivatkozás a termékleírás közzétételére
            
            (e rendelet 6. cikke (1) bekezdésének második albekezdése)
            http://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/zayavlenie-za-znp-strandzhanski-manov-medmanov-med-ot-strandzha/